Az állampolgári jogok országgyűlési biztosának
Jelentése
az OBH 6095/2003. számú ügyben

Előadó: dr. Bódis Cecília

A vizsgálat megindulása
Az állampolgári jogok országgyűlési biztosáról szóló 1993. évi LIX. törvény 16. § (2) bekezdése alapján a Komárom-Esztergom Megyei Önkormányzat által fenntartott Szent Rita Fogyatékosok Otthonában élő gondozottak legmagasabb szintű testi és lelki egészséghez, valamint az emberi méltósághoz fűződő jogai érvényesülésének feltárásár érdekében helyszíni vizsgálatot rendeltem el. 
A vizsgálatra 2003. november 12-én, Komárom-Esztergom megyei munkalátogatásom keretében került sor. 

Az érintett alkotmányos jogok
A Magyar Köztársaság Alkotmánya
54. § (1) A Magyar Köztársaságban minden embernek veleszületett joga van az élethez és az emberi méltósághoz, amelyektől senkit nem lehet önkényesen megfosztani;
70/D. § (1) A Magyar Köztársaság területén élőknek joguk van a lehető legmagasabb szintű testi és lelki egészséghez. 

Jogszabályi háttér
1993. évi III. törvény a szociális igazgatásról és szociális ellátásokról
1/2000. (I. 7.) SzCsM rendelet a személyes gondoskodást nyújtó szociális intézmények szakmai feladatairól és működésük feltételeiről
188/1999. (XII. 16.) Kormányrendelet a személyes gondoskodást nyújtó szociális intézmény és a falugondnoki szolgálat működésének engedélyezéséről, továbbá a szociális vállalkozás engedélyezéséről. 

A vizsgálat megállapításai 
Eljárásom során azt vizsgáltam, hogy az intézményben nyújtott ellátás, gondozás során hogyan érvényesülnek az alkotmányos emberi-állampolgári jogok.  
A vizsgálat megállapításait a helyszínen tapasztaltakra, az intézmény vezetője és ápoló személyzete által elmondottakra, valamint a helyszínen rendelkezésünkre bocsátott dokumentumokra (SZMSZ, alapító okirat, működési engedély, szakmai program, házirend, működési engedély, Közigazgatási Hivatal vizsgálatának jegyzőkönyve) alapoztam.
A közép- és súlyos értelmi-, valamint testi fogyatékos (nagyrészt halmozottan fogyatékos) gyermekeket és felnőttkorúakat (5-40 éveseket) gondozó bentlakásos intézmény fenntartója a Komárom-Esztergom Megyei Önkormányzat. Az intézmény 55 férőhelyes, ellátási területe a megyére terjed ki. Vizsgálatom időpontjában az otthonban 58 főt láttak el, és tízen várakoztak a bekerülésre. 
Az otthon eredetileg egyházi (Szatmári Irgalmas Nővérek) fenntartású intézmény volt, 1951. óta működik. Figyelemmel arra, hogy az intézmény egyes épületrészei majd 100 évesek, egymást követik a kisebb-nagyobb felújítási munkák és egyéb fejlesztések. Ezek anyagi hátterét eddig kisebb-nagyobb pályázatokból sikerült előteremteni. Azonban 2001-ben egy jelentősebb összeget biztosító pályázat elnyerésével és a megyei önkormányzat hozzájárulásával, mintegy 178 millió forintos beruházással sikerült megvalósítani az épület teljes felújítását és átépítését.
Ennek során a régi épületrészhez – igazodva a speciális igényekhez – egy teljesen új szárnyat építettek. A bútorzat, a felszerelések, - köztük a hidromasszázs berendezés - a lakóegységekhez tartozó fürdőszobák modernek, szépek, tiszták. 
A tárgyi feltételek adottsága, az ésszerű, funkcionális, ugyanakkor esztétikusan kialakított építészeti megoldások mellett a személyi, szakmai feltételek megteremtése – értve ezalatt a munkatársak lelkes odaadását és a gondozottakkal való bánásmód mikéntjét  is – példaértékű. 
Az otthon jelenlegi igazgatója 1974 óta látja el a feladatát, így ő személyes tapasztalatai alapján is be tudott számolni az intézmény életében történt jelentős változásról. Az egykori 28 ágyas elhelyezés helyett, a három gondozási egység lakószobái 3 - 4 - 5 ágyasak, két lakószobánként fürdőkkel, WC-kel. 9 szobában televízió működik. Az intézményben az akadálymentes közlekedés teljes körűen biztosított. 
Az elkülönítőn és az orvosi szobán túl, jól felszerelt tornatermet és foglalkoztatót is kialakítottak. A folyamatos fejlesztésre, szabadidős programokra különös figyelmet fordítanak. Az emeletre nincs lift, viszont itt kizárólag személyzeti helyiségek lettek kialakítva (öltöző, iroda, varroda, irattár, kazán.)
A napi étkeztetésről az otthon saját, korszerű (200 adagos) konyhája gondoskodik. Az Érdekképviseleti Fórum szabályszerűen megalakult és működik. 
Az otthonban jelenleg 53 fő alkalmazott dolgozik. Szakképzettségük aránya a vonatkozó jogszabálynak megfelelő. Fontos kiemelni, hogy bár az intézmény speciális jellege megköveteli a gondozottak folyamatos felügyeletét, az csak nagyon feszes és fegyelmezett létszámgazdálkodás mellett biztosítható.
A helyszíni vizsgálat tapasztalatai alapján megállapítottam, hogy az intézményben élők alkotmányos jogainak érvényesülése teljes, így eljárásomat országgyűlési biztosi intézkedés nélkül lezárom. 

Budapest, 2004. július 23.

Lenkovics Barnabás sk.